Peter Cosgrove

Peter John Cosgrove (født 28. juli 1947 i Sydney) var generalguvernør i Australia fra 2014 til 2019. Han er pensjonert general, var sjef for den internasjonale styrken INTERFET i Øst-Timor og var Australias forsvarssjef fra 2002 til 2005.


== Militærtjeneste ==

Cosgrove gikk inn i det australske forsvaret i 1965. I 1968 ble han uteksaminert fra Royal Military College – Duntroon. Deretter tjenestegjorde han i utlandet. Han ble først sendt med 1. bataljon, Royal Australian Regiment, til Malaysia. Deretter deltok han i Vietnamkrigen, der han var troppssjef i 9. bataljon, Royal Australian Regiment. Cosgrove ble tildelt Military Cross for sin innsats ved angrep mot fiendtlige stillinger.Etter å ha vendt tilbake til Australia var Cosgrove instruktør ved Infantry Centre. Han var sjef for 1. bataljon, Royal Australian Regiment, og gjorde stabstjeneste.Cosgrove har også hatt opphold i USA, Storbritannia og India. I 1978 var han ved Marine Corps Command and Staff College i Marine Corps Base Quantico i Virginia. Fra 1984 til 1986 var han instruktør ved den britiske hærens stabsskole i Camberley. I  1990 ble han infanteriinspektør og sjef for infanterisenteret. Cosgrove ble i 1997 ble sjef for Royal Military College – Duntroon.I 1999 ble Cosgrove forfremmet til generalmajor og ble sjef for Deployable Joint Force Headquarters. Samme år ble han sjef for International Forces East Timor (INTERFET). Dette var en australskledet internasjonal militærstyrke som i september 1999 ble sendt til Øst-Timor for å stabilisere situasjonen der i påvente av etableringen av en FN-styrke i landet. Oppgaven medførte at Cosgrove  ble landskjent i Australia. For innsatsen i INTERFET ble han forfremmet til følgesvenn (companion) av Order of Australia.
Etter at oppdraget i Øst-Timor var over, ble Cosgrove hærsjef. I 2002 ble han general og forsvarssjef, en stilling han hadde til 2005, da han gikk av med pensjon.


== Sivilt virke ==
I det sivile har Cosgrove egnet seg til forskjellig samfunnsnyttig virke. Han ble i 2006 utnevnt av regjeringen i Queensland til å lede en gruppe for gjenoppbygging etter syklonen Larry. Cosgrove ble i 2010 kansler ved Australian Catholic University. I 2012 ble han leder for Leading Age Services Australia.Cosgrove er sportsinteressert og har støttet Australian Army and Combined Services Rugby Union og Australian Services Cricket Association.


== Generalguvernør ==
Den 28. januar 2014 kunngjorde statsminister Tony Abbott at Cosgrove overtar etter Quentin Bryce som generalguvernør i Australia. Bryces periode utløp i mars 2014. Cosgrove ble innsatt som generalguvernør i Canberra 28. mars 2014.Den 1. juli 2019 ble han etterfulgt i generalguvernørembetet av David Hurley.


== Utmerkelser ==
Cosgrove ble i 1971 tildelt Military Cross. I 1980 ble han tildelt National Medal. Utnevnelse til medlem av Order of Australia fulgte i 1985, da som anerkjennelse av innsats som sjef for 1. bataljon, Royal Australian Regiment. Han ble forfremmet til følgesvenn (companion) i 2000. Cosgrove har også mottatt Centenary Medal.I forbindelse med skifte av generalguvernør ble øverste grad av Order of Australia gjeninnført og det ble vedtatt at generalguvernøren i kraft av embetet utnevnes til øverste grad. Det ble samtidig kunngjort at Cosgrove fra 28. mars 2014 blir ridder av Order of Australia. Han får titulaturen His Excellency General the Honourable Sir Peter Cosgrove AK MC (Retd).I tillegg har Cosgrove mottatt flere utenlandske utmerkelser. Han er følgesvenn (companion) av New Zealands fortjenstorden, kommandør av USAs Legion of Merit, har mottatt Tong Il-medaljen i den sørkoreanske Fortjenstordenen for nasjonal sikkerhet og storkors av den portugisiske Infante Dom Henriks orden. I 2004 ble han tildelt den singaporske ordenen Darjah Utama Bakti Cemerlang (Tentera). Cosgrove innehar storkjede av Timor-Lestes orden og storkors av den pavelige Sankt Gregor den stores orden.I 2001 ble han kåret til «årets australier» av National Australia Day Council.Etter at han gikk av som generalguvernør ble han i august 2019 utnevnt til kommandør av Royal Victorian Order.


== Biografier ==
SelvbiografiMy story, HarperCollinsPublishers, 2006. ISBN 0732283841. ISBN 9780732283841BiografiLindsay, Patrick: Cosgrove. Portrait of a leader, Random House Australia, 2006. ISBN 9781741665284. ISBN 1741665280


== Referanser ==


== Eksterne lenker ==
Nettsted for Australias generalguvernør